ท่าอากาศยานสุวรรณภูมิ ขอความร่วมมืองดปล่อยโคมลอย ลูกโป่ง จุดพลุ จุดดอกไม้ไฟ ช่วงวันลอยกระทง
นายกิตติพงศ์ กิตติขจร ผู้อำนวยการท่าอากาศยานสุวรรณภูมิ บริษัท ท่าอากาศยานไทย จำกัด (มหาชน) เปิดเผยว่า ท่าอากาศยานสุวรรณภูมิ ซึ่งอยู่ในพื้นที่ของจังหวัดสมุทรปราการและมีพื้นที่ติดกับเขตลาดกระบัง กรุงเทพมหานคร จึงต้องดำเนินการตามข้อบัญญัติกรุงเทพมหานครและประกาศจังหวัดสมุทรปราการ ในการป้องกันอันตรายและอุบัติเหตุต่ออากาศยาน ความเสียหายที่อาจรุนแรงถึงชีวิต ท่าอากาศยานสุวรรณภูมิ รณรงค์ขอความร่วมมือหน่วยงานและประชาชนโดยรอบ งดปล่อยโคมลอย ลูกโป่ง จุดพลุ จุดดอกไม้ไฟ ที่อาจจะเป็นอันตรายต่ออากาศยานซึ่งมีโทษทางอาญาสูงเมื่อผู้ใดจุดและปล่อยหรือกระทำการใดเพื่อให้บั้งไฟ พลุ ตะไล โคมลอย โคมไฟ โคมควัน หรือวัตถุอื่นใดที่คล้ายคลึงกัน ขึ้นไปสู่อากาศเทศกาลลอยกระทง วันที่ 8 พฤศจิกายนนี้ ซึ่งเป็นการรบกวน หรือก่อให้เกิดอันตรายต่อการเดินอากาศหรือปฏิบัติการของอากาศยานภายในเขตปลอดภัยในการเดินอากาศ ตามประกาศสำนักงานการบินพลเรือนแห่งประเทศไทย หรือ กพท.ห้ามมิให้การปล่อยโคมลอย โคมไฟ โคมควัน บั้งไฟ พลุ ตะไล หรือวัตถุอื่นใดที่คล้ายคลึงกันขึ้นไปสู่อากาศโดยเด็ดขาด รวมถึงห้ามปล่อยแสงเลเซอร์ในบางพื้นที่ รวมถึงการพิจารณาอนุญาตให้อากาศยานซึ่งไม่มีนักบินประเภทอากาศยานที่ควบคุมการบิน จากภายนอกทำการบินภายในระยะ 9 กิโลเมตร (ห้าไมล์ทะเล) จากสนามบิน หรือที่ขึ้นลงชั่วคราวของอากาศยาน ระวางโทษทั้งจำทั้งปรับ สูงสุดถึง 20 ปี ปรับสูงสุดถึง 800,000 บาท